Dôvodová správa

Všeobecná časť
 
Predložený návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 130/1994 Z. z. o jednorazovom mimoriadnom odškodnení za ujmu na zdraví alebo smrť v súvislosti s pomocou poskytnutou pri plnení úloh civilnej ochrany obyvateľstva, bol vypracovaný na základe splnomocnenia uvedeného v  § 28 zákona Národnej rady Slovenskej republiky č. 42/1994 Z. z. o civilnej ochrane obyvateľstva.

Novelizáciu predmetného nariadenia vlády Slovenskej republiky č. 130/1994 Z. z. vyvolalo  prijatie  a  novelizovanie  právnych  predpisov  ako napr.  Zákonník  práce,  Zákon č. 461/2003 Z. z. o sociálnom poistení a Zákon č. 515/2003 Z. z. o krajských úradoch a obvodných úradoch a o zmene a doplnení niektorých zákonov, ako aj to, že sumy v uvedenom nariadení vlády neboli valorizované od roku 1994.

Navrhovaná právna úprava nariadenia vlády Slovenskej republiky je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná.

S realizáciou tohto návrhu nie sú spojené zvýšené požiadavky na pracovné sily. Rozsah požiadaviek (dopadu) na štátny rozpočet nie je možné explicitne vyčísliť z dôvodu nepredvídateľnosti výdavkov tohto druhu.

Doložka finančných, ekonomických, environmentálnych vplyvov
a vplyvov na zamestnanosť a podnikateľské prostredie

Zhodnotenie finančných vplyvov:
Návrh nariadenia vlády Slovenskej republiky nepredpokladá priamy finančný vplyv               na štátny rozpočet.

Zhodnotenie ekonomických vplyvov:
Návrh nariadenia vlády Slovenskej republiky nemá vplyv na hospodárenie podnikateľskej sféry ani iných fyzických osôb a právnických osôb.

Zhodnotenie environmentálnych vplyvov:
Návrh nariadenia vlády Slovenskej nepredpokladá žiadny vplyv na životné prostredie.

Zhodnotenie vplyvov na zamestnanosť:
Návrh nariadenia vlády Slovenskej nepredpokladá redukciu počtu zamestnancov.

Vplyv na podnikateľské prostredie:
Návrh nariadenia vlády Slovenskej nepredpokladá žiadny vplyv na podnikateľské prostredie.

DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1.   Predkladateľ právneho predpisu: Vláda  Slovenskej republiky

	2.   Názov právneho predpisu: 
            Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 130/1994 Z. z. o jednorazovom mimoriadnom odškodnení            za ujmu na zdraví alebo smrť v súvislosti s pomocou poskytnutou pri plnení úloh civilnej ochrany obyvateľstva

3.  Problematika návrhu právneho predpisu: 
     a) nie je upravená v práve Európskych spoločenstiev
     b) nie je upravená v práve Európskej únie
     c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

     4. Záväzky Slovenskej republiky vo vzťahu k  Európskym spoločenstvám a Európskej únii:
      bezpredmetné

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo  právom Európskej únie:
      bezpredmetné

6.  Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu             na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam európskych spoločenstiev):
      bezpredmetné.

Osobitná časť

K bodu 1
Úprava vykonaná vo vzťahu na zákon č. 321/2002 Z. z. o ozbrojených silách Slovenskej republiky v znení neskorších predpisov a zákon č. 570/2005 Z. z. o brannej povinnosti a o zmene a doplnení niektorých zákonov. 
Upravuje sa poznámka pod čiarou k odkazu 1 a dopĺňa sa poznámka pod čiarou k odkazu 1a z dôvodu úpravy zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení zákona č. 568/2005 Z. z. a odkazuje sa na zákon              č. 570/2005 Z. z. o brannej povinnosti a o zmene a doplnení niektorých zákonov, zákon               č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov a § 2 ods. 3 zákona č. 321/2002 Z. z. o ozbrojených silách Slovenskej republiky v znení neskorších predpisov.

K bodu 2
	Novelizované  ustanovenie  §  3 ods.  2  zákona  Národnej  rady  Slovenskej republiky č. 42/1994 Z. z. o civilnej ochrane obyvateľstva zákonom č. 568/2005 Z. z.. 

K bodu 3
	Navrhuje sa zvýšenie súm jednorazového mimoriadneho odškodnenia z dôvodu,               že tieto sumy neboli valorizované od roku 1994. 

K bodu 4
	Upravuje  sa  poznámka  pod  čiarou  k odkazu  z dôvodu  úpravy  znenia   §  13 ods. 1 písm. g) s § 14 ods. 1 písm. h) zákona  Národnej rady Slovenskej republiky č. 42/1994 Z. z. o civilnej ochrane obyvateľstva v znení zákona  č. 568/2005 Z. z..

K bodu 5 
	Upravuje sa poznámka pod čiarou k odkazu 3 vzhľadom na prijatie nových právnych predpisov alebo novelizáciu právnych predpisov.

K bodu 6
	Úprava vykonaná z dôvodu súčasného právneho stavu a uplatňovania náhrad. Upravuje sa poznámka pod čiarou k odkazu 4 vzhľadom na novú právnu úpravu predpisov,  ktoré riešia otázky jednorazového mimoriadneho odškodnenia.

K bodu 7
	Odkaz 4 sa z platného znenia vypúšťa z dôvodu, že zákon č. 461/2003 Z. z. o sociálnom poistení v znení neskorších predpisov jednorazové odškodnenie rodičom zomretého nepriznáva. Priznáva ho § 28 zákona Národnej rady Slovenskej republiky                    č. 42/1994 Z. z. o civilnej ochrane obyvateľstva v znení neskorších predpisov.

K bodu 8
	Zvýšenie sumy osobám, ktorým prináleží dvojnásobok sumy v prípade úmrtia alebo choroby, ktorá sa podľa osobitných predpisov považuje za chorobu z  povolania sa navrhuje z dôvodu, že táto suma nebola valorizovaná od roku 1994.

K čl. II
	Navrhuje sa, aby predkladaný návrh nariadenia vlády Slovenskej republiky nadobudol účinnosť 1. júna  2006.